Kristian Thulesen Dahl (DF), 2006-10-05:
tror jeg at Brædstrup Kommune var på listen.
Og i Brædstrup Kommune havde man lagt to køkkener, der lavede mad, sammen til ét køkken.
Samtidig var man gået fra den situation, at de ældre fik et bestemt måltid mad – de kunne altså ikke vælge, de fik bare det her måltid mad – til at de nu til gengæld kunne vælge mellem to forskellige måltider mad om dagen, fordi man lavede den her ændring.
Der blev altså større valgfrihed for de ældre.
Se, er der nu tale om en forbedring eller en forringelse?
De sparede nogle penge på det, og derfor er sådan en kommune listet op i Enhedslistens såkaldte undersøgelse som et sted, hvor man skærer ned.
Jeg er overbevist om, at mange ældre vil føle det som en forbedring, at de hver dag kan vælge, om de vil have det ene måltid mad eller det andet, altså får større frihed til at få det, de har lyst til.
Det er bare for at vise, at den måde, fru Line Barfod jonglerer med tallene og baggrunden for, om man diskuterer, om der er sket forbedringer eller forringelser, altså er lidt vanskelig sådan at forholde sig helt seriøst til.
Jeg er meget opmærksom på det, der foregår, og det er jo rigtigt, som hr. Jens Peter Vernersen siger, at jeg er derude: Jeg sidder i en kommunalbestyrelse, jeg oplever, hvad der foregår, jeg er selv med til at lægge budget, jeg kender alle de her problemstillinger.
Så selvfølgelig berører det mig da, hvad der sker.
Det er også derfor, jeg siger, og det er jeg også kommet med opfordring til her forleden dag: Jamen så protestér da, hvor der er noget at protestere over, men lad dog være med at protestere der, hvor det alene får karakter af en politisk kamp for f.eks. en ny regering, med faneblade, som Venstres ordfører trak op tidligere, der handlede om Irakkrigen og alle mulige andre spørgsmål.
Der nævner jeg så, og der må hr. Jens Peter Vernersen da også forholde sig til, at Socialdemokratiets egen politiske ordfører på rådhuset sagde til os alle sammen via tv-skærmen forleden, at serviceniveauet i daginstitutionerne i København øges, samtidig med at københavnske forældre og pædagoger protesterer, så børnene ikke kan blive passet.
Få da børnene passet i stedet for at komme med falske historier for at opildne til demonstrationer og lignende.
Jeg forsøger bare stilfærdigt at sige, at når man kommer med et eller andet angreb på baggrund af en forudsætning, så er det godt lige at have tjekket den forudsætning, man baserer sit angreb på.
Og det er ikke altid, fru Line Barfod har gjort sig den umage.
Det var bare min bøn, at hun gjorde det, for så ville vi få en lidt nemmere måde at diskutere på.
Jeg synes jo bestemt ikke, det er godt, hvis der generelt skal skæres ned i ældreplejen; vi vil have en opjustering af ældreplejen, vi vil have en bedre ældrepleje, men vi flytter nogle penge i kommunalreformen fra nogle rigere kommuner til nogle fattigere kommuner.
Det er udtryk for solidaritet, det er udtryk for, at nogle af de, der ikke har haft så store muligheder for at levere f.eks. en ordentlig service til de ældre, skal have en lidt bedre mulighed.
Se, sådan en tankegang, der drejer sig om, at f.eks. Nordsjælland skulle levere lidt mere til Lolland, eller at Nordsjælland skulle betale lidt mere til Sydfyn, troede jeg et eller andet sted at man, hvis man havde sådan en socialistisk baggrund, ville have en vis sympati for.
Det, jeg så har oplevet, som jeg også nævnte i mit ordførerindlæg, er altså, at sympatien og solidariteten mere rækker til afrikaneren end til folkene i ens nabokommune.